**Budúci animátori GTF PU rozoberali na konferencii bezpečnosť na internete**

**Študenti Gréckokatolíckej teologickej fakulty Prešovskej univerzity v Prešove pripravili dňa 10. mája 2023 študentskú vedecko-odbornú konferenciu. Organizovanie takéhoto podujatia je súčasťou študijného programu Animácia voľného času. Témou bola *Bezpečnosť na internete.***

Študenti rozoberali témy ako výchova v online priestore, rodičovská kontrola, počítačové vírusy, podvodné konani na internete, kyberšikana, internet a legislatíva, youtube či dark web.

“Tému si študenti zvolili sami, za čo som vďačný, pretože je veľmi aktuálna. Dnes je práca s internetom samozrejmosťou. Bezpečnosť a práca na internete bude mať vždy čo povedať v spoločenstve mladých ľudí, staršej generácie i strednej generácie, pretože je to priestor, s ktorým žijeme, s ktorým sa potrebujeme konfrontovať. Študenti vychádzajú z praxe, vedia zaujať a to ma veľmi teší. Vedia zaujať stanovisko k témam, ktoré sú živé treba ich rozobrať, venovať sa im a istým spôsobom udávať správny smer,” uviedol doc. ThDr. Peter Tirpák, PhD.,prodekan pre rozvoj a vonkajšie vzťahy, vedúci katedry aplikovanej edukológie Gréckokatolíckej teologickej fakulty Prešovskej univerzity v Prešove.

Bezpečnosť na internete je veľmi komplexná a zložitá téma. “Touto konferenciou sme chceli aspoň okrajovo načrtnúť možné nástrahy a nebezpečenstva, na ktoré na internete môžeme naraziť,” informoval Michal Maslej, webmaster, ktorý konferenciu viedol a rozobral tému dark webu. Peter Demjanovič, ktorý pôsobí v štátnej správe zdôraznil, že existujú rôzne aplikácie na kontrolu detí. “Slúžia hlavne na to, aby sa sledovalo aký obsah na internete deti zdieľajú, čo sledujú prípadne ako dlho telefóny využívajú. Je to veľmi dobré, pretože ide o ich bezpečnosť, aby sa filtroval obsah, ktorý sa im sprístupní.”

**KOMUNIKÁCIA S DEŤMI**

Na youtube môže na deti číhať niekoľko problémov. “Pokiaľ má dieťa prístup k účtu, ktorý ma daný vek 18 + , tým pádom sa môžu dostať aj k obsahu, ktorý je určený pre dospelých. Je lepšie, keď deťom nastavíme službu youtube kids,” skonštatoval Denis Židzik, youtuber a stevard vo vlaku.

Ako by sme mali vychovávať deti v online priestore? “Veľmi dôležitá je komunikácia medzi deťmi a rodičmi a dôveryhodnosť medzi rodičmi a deťmi. Keď majú deti nejaký problém tak určite by sa mali zveriť svojim rodičom, alebo starším súrodencom a nie cudzím ľuďom na internete,” povedala Katarína Síkorová, sociálna pracovníčka.

Kyberšikana je najnovší druh šikany. Najčastejšie ju vidíme na sociálnych sieťach. “Deti by mali komunikovať ak ich niečo trápi, prípadne ak ich niekto šikanuje tak čo najskôr to podchytiť, aby to nešlo až do veci, kde dieťa bude v depresii, alebo sa bude báť chodiť do školy,” informoval Miroslav Niščák, ktorý pracuje vo verejnej správe.

Študenti sa dotkli aj podvodných konaní na internete. “Treba sa neustále vzdelávať čo sa týka pohybu po internete a to hlavne platieb,” zdôraznil Matúš Mikula taktiež študent pôsobiaci v štátnej správe. Od leta minulého roka do osobitnej časti trestného zákona pribudla skutková podstata trestného činu nebezpečnej elektronické obťažovanie.

**KONFERENCIA-PRIENIK DO PRAXE**

Študentská vedecká odborná konferencia je súčasťou štúdia, študijného programu Animácia voľnočasových aktivít. “Konferencia je priestor, kde študenti na jednej strane ukazujú svoje prieniky do praxe a na druhej je to postavené na samostatnej práci študenta. Tu vidíme, čo sa nachádza v študentoch, môžu odkrývať svoje schopnosti, talenty, niečo s čím žijú, s čím sa stotožňujú, na strane druhej sa pripravujú do praxe, aby vedeli tiež organizovať podobné podujatia, ktoré majú osloviť nejakým spôsobom, poučiť alebo formovať poslucháčov, divákov už podľa toho akým žánrom sa táto študentská vedecká odborná konferencia uberá,” dodal doc. P. Tirpák.

**Text a foto:** Veronika Lazoriková, študentka v ŠP Anámácia voľného času